Bekende Kaapstad-man vermoorSteven Otter. Patricia de Lille, burgemeester van Kaapstad, het gesê dit is met skok en groot hartseer dat hulle van die moord op Otter verneem het. Otter (43) was voorheen De Lille se woordvoerder en het voor sy dood gewerk as hoof van gemeenskapsbetrokkenheid by die stad se vervoerafdeling. Lt.kol. Andrè Traut, woordvoerder van die Wes-Kaapse polisie, het die voorval bevestig. Volgens Traut is daar kort voor 04:00 by Otter se huis Harfield Village in Claremont ingebreek. Hy het die inbrekers glo gekonfronteer waarna hy met ŉ skerp voorwerp doodgesteek is. Die twee verdagtes het met ŉ televisie, ŉ skootrekenaar en ŉ selfoon gevlug. Niemand is nog in hegtenis geneem nie. Volgens berigte was ŉ vriendin van Otter en haar dogtertjie ook in die huis. De Lille het na Otter verwys as “Stevovo” en sê sy werk was altyd van hoogstaande gehalte. Hy was ook deel van die MyCiti-projek en was voorheen ŉ joernalis. “Daar was niemand soos hy nie en sy toewyding was definitief een van sy beste eienskappe. Hy sal gemis word. Ons medelye gaan aan sy eksvrou Janine Lange, hul sesjarige dogtertjie Mya, sy familie, kollegas en vriende.”